b'\n_START_ARTICLE_\nBertil Hult\n_START_PARAGRAPH_\nBertil Hult on ruotsalainen yritysjohtaja ja kansainv\xc3\xa4lisen EF Education First -kielikoulutusyrityksen perustaja._NEWLINE_Hult perusti EF-kielikoulut vuonna 1965 huomattuaan itse, miten helppoa oli opiskella englantia paikan p\xc3\xa4\xc3\xa4ll\xc3\xa4 Lontoossa er\xc3\xa4\xc3\xa4n laivameklarin palveluksessa, jonne h\xc3\xa4n oli l\xc3\xa4htenyt Ruotsista keskikoulun j\xc3\xa4lkeen. Hultin oma koulumenestys oli ollut heikko luku- ja kirjoitusvaikeuksien takia, mutta aidossa ymp\xc3\xa4rist\xc3\xb6ss\xc3\xa4 oppiminen sujui itsest\xc3\xa4\xc3\xa4n. Hult yritti opiskella viel\xc3\xa4 korkeakoulussa, mutta j\xc3\xa4tti opinnot kesken ja perusti EF:n. Nyttemmin yritys ty\xc3\xb6llist\xc3\xa4\xc3\xa4 noin 34\xc2\xa0000 ihmist\xc3\xa4 55 maassa, ja Hult oli Forbes-talouslehden mukaan vuonna 2014 Ruotsin yhdeks\xc3\xa4nneksi rikkain ihminen ja maailmantilastossakin sijalla 375. H\xc3\xa4n asuu Sveitsin Luzernissa, jossa my\xc3\xb6s EF:n p\xc3\xa4\xc3\xa4konttori sijaitsee._NEWLINE_Hult ei ollut ensimm\xc3\xa4inen kielimatkojen j\xc3\xa4rjest\xc3\xa4j\xc3\xa4 Ruotsissa 1960-luvulla, sill\xc3\xa4 monet matkustivat sielt\xc3\xa4 Ranskaan oppimaan kielt\xc3\xa4 paikan p\xc3\xa4\xc3\xa4ll\xc3\xa4. Hult kuitenkin n\xc3\xa4ki, ett\xc3\xa4 englannin kielest\xc3\xa4 on tulossa paljon ranskaa t\xc3\xa4rke\xc3\xa4mpi kansainv\xc3\xa4linen kieli ja ryhtyi j\xc3\xa4rjest\xc3\xa4m\xc3\xa4\xc3\xa4n kielimatkoja Britanniaan. 1970-luvun alussa h\xc3\xa4n oivalsi laajentaa EF:n toimintaa Japaniin, kun japanilaisyrityksiss\xc3\xa4 alettiin juuri ottaa k\xc3\xa4ytt\xc3\xb6\xc3\xb6n l\xc3\xa4nsimaisilla qwerty-n\xc3\xa4pp\xc3\xa4imist\xc3\xb6ill\xc3\xa4 ja englanninkielisill\xc3\xa4 ohjelmistoilla varustettuja tietokoneita._NEWLINE_1980-luvun alussa Hult ja h\xc3\xa4nen Pan Am -lentoyhti\xc3\xb6n lentoem\xc3\xa4nt\xc3\xa4n\xc3\xa4 ty\xc3\xb6skennellyt vaimonsa muuttivat Ruotsista Kalifornian Santa Barbaraan, ja h\xc3\xa4n laajensi EF:n toimintaa Pohjois-Amerikkaan. H\xc3\xa4n ryhtyi j\xc3\xa4rjest\xc3\xa4m\xc3\xa4\xc3\xa4n amerikkalaisopiskelijoille Euroopan-kiertomatkoja, joissa oppitunnit hoidettiin luokkahuoneena toimivissa busseissa matkalla kohteesta toiseen._NEWLINE_Hult osallistuu yh\xc3\xa4 perheyrityksen hallitusty\xc3\xb6skentelyyn, mutta on j\xc3\xa4tt\xc3\xa4nyt k\xc3\xa4yt\xc3\xa4nn\xc3\xb6n johtoty\xc3\xb6n kolmelle vanhimmalle pojalleen. H\xc3\xa4n k\xc3\xa4ytt\xc3\xa4\xc3\xa4 varojaan muun muassa luku- ja kirjoitusvaikeuksien tutkimuksen tukemiseen ja huumeiden vastaiseen ty\xc3\xb6h\xc3\xb6n.'